text: Ermita de Sant Salvador de Coquells - ubi.cat
  L'antiga església de Sant Salvador de Coquells, avui sense culte, és un temple d'una nau amb absis semicircular que presenta elements constructius romànics dels segles X-XI. L'arc triomfal és de mig punt, de dovelles ben tallades. La portalada és adovellada amb un sol arc de mig punt. En aquest mateix mur, vora l'extrem oriental, hi ha una finestra de doble esqueixada i arcs de punt rodó monolítics. S'hi han obert algunes finestres modernes que poden haver destruït les antigues. El parament constructiu d'aquesta església és de carreus de pedra calcària mal escairats que, sovint, no pertot, s'afileren. La primera referència coneguda és de l'any 1294, en què el prior de Sant Salvador de Coquells va vendre a Bernat Cruquella una casa a la cellera de Vilanant. L'any 1327 el Bisbe de Girona confirmà Berenguer Barber, clergue de la capella, com a titular del benefici de la capella.